Aalborgs borgmester Thomas Kastrup-Larsen (S) vil i fremtiden ikke have, at der kan være chancer for aftalt spil ved sportsarrangementer, der er støttet af Aalborg Kommune. Kommunen havde støttet cykelløbet Aalborg Mæglerne Grand Prix med 25.000 kroner. I dag er det kommet frem, at arrangøren af løbet, Jonas Mikkelsen, før løbet tilbød spillerne 1000 kroner for at lade løbets store stjerne Contador vinde løbet. Det ville cykelrytterne dog ikke være med til, og derfor endte løbet med ikke at være fikset. Men Aalborgs borgmester er ikke tilfreds med, at cykelrytterne er blevet tilbudt penge. - Det kommer som en overraskelse for mig. Og hvis det er sådan det er med andre cykelløb i Europa, så må vi jo være med til at sætte standarden, siger Thomas Kastrup Larsen (S) Derfor vil borgmesteren fremover gøre det klart for sportsarrangører, der kommer til kommunen efter støttekroner, at konkurrencerne skal være ordentlige og fair. - Det er fedt, når folk arrangerer sportsarrangementer, men det skal foregå på ordentlige og fair vilkår, siger Thomas Kastrup-Larsen.
Fremover skal konkurrencer, der er afholdt med støttekroner fra kommunen, være ordentlige og fair.